# DOO „K O M U N A L N O“ N I K Š I Ć

**ODBOR DIREKTORA**

Broj: OD br. 84/23

Nikšić, 21.07.2023. godine

Na osnovu člana 53 i člana 54 stav 1, Zakona o komunalnim djelatnostima („Sl.list Crne Gore“ br.055/16, 074/16, 002/18, 066/19 i 140/22), član 4 i 6 stav 1 Uredbe o bližim elementima i metodologiji za određivanje cijena komunalnih usluga („Sl.list Crne Gore“ br. 055/20), člana 6 stav 2 Ugovora o povjeravanju obavljanja komunalnih djelatnosti i korišćenju komunalne infrastrukture broj 02-031-2427 od 01.07.2022. godine, člana 26 stav 1 alineja 12 Statuta DOO „Komunalno“ Nikšić broj 45/19 od 18.11.2019. godine, Odbor direktora Društva, na svojoj 25. sjednici održanoj dana 21.07.2023. godine, donosi

**O D L U K U**

**O UTVRĐIVANJU CIJENA KOMUNALNIH USLUGA UPRAVLJANJA**

**KOMUNALNIM OTPADOM DOO „ KOMUNALNO“ NIKŠIĆ (CJENOVNIK)**

**Član 1**

Ovom odlukom Društva sa ograničenom odgovornošću „Komunalno“ Nikšić, kao vršilac komunalnih djelatnosti u opštini Nikšić, utvrđuje cijene individualne komunalne potrošnje za usluge upravljanja komunalnim otpadom (sakupljanje, transport i zbrinjavanje otpada), koje na području Opštine Nikšić ovo privredno Društvo pruža fizičkim licima, u skladu sa zakonom i podzakonskim propisima, propisima Opštine Nikšić i Ugovorom o povjeravanju obavljanja komunalnih djelatnosti između Opštine Nikšić i Društva.

**I CJENOVNIK USLUGA UPRAVLJANJA KOMUNALNIM OTPADOM**

Obraćun usluga vršiće se na osnovu površine stambenog ili poslovnog prostora izraženim u m2, koji se koristi i to:

|  |  |  |
| --- | --- | --- |
| Red.  broj | **KORISNIK USLUGE** | CIJENAIzražena u €/m2stambenog iliposlovnog prostora |
| 1. | **FIZIČKA LICA**  (Vlasnici nepokretnosti u individualnim i zajedničkim stambenim objektima) | **0,085** |

**Član 2**

Cijena komunalnih usluga iskazana u članu 1 ove Odluke prikazana je bez pripadajuće stope PDV-a.

**Član 3**

Vršilac komunalnih usluga, Planom rasporeda posuda za otpad (kontejneri nadzemni, polupodzemni, podzemni) kao i rasporedom posuda za otpad na javnim površinama obezbjediće korisnicima usluga svih kategorija potreban kapacitet, dinamiku, obim i kvalitet zbrinjavanja otpada po cijenama definisanim ovom Odlukom.

**Član 4**

Korisnik komunalne usluge dužan je obavjestiti vršioca komunalne usluge o svim promjenama u vezi sa nepokretnostima (promjene površine stambenog ili poslovnog prostora, promjene vlasništva, i sl.) najkasnije 30 (trideset) dana od dana promjene radi pravovremenih promjena obračuna cijene komunalne usluge.

**Član 5**

Korisniku komunalne usluge koji ne koristi nepokretnosti u sopstvenom vlasništvu, ili ih koristi povremeno u toku godine, cijena komunalne usluge obračunava se u iznosu fiksnog dijela cijene komunalne usluge za period kada ne koristi nepokretnosti.

U cilju promjene cijene obračuna izvršene komunalne usluge iz stava 1 ovog člana, korisnik je obavezan podnijeti zahtijev vršiocu komunalne usluge sa dokazom (obračun da nije vršena isporuka električne energije za dio ili cijelu nepokretnost za period kada ista nije korišćena) ili drugi akt nadležnog državnog organa kojim se dokazuje prestanak korišćenja nepokretnosti.

Vršioc komunalne djelatnosti svojim rješenjem utvrđuje pravo korisnika na obračun samo fiksnog dijela izvršene komunalne usluge, i ako je isto potvrđeno, izvršiće potrebne promjene na računu za naplatu komunalne usluge korisnika.

Korisnik koji ostvari pravo na predmetni obračun definisan u prethodnim stavovima ovog člana, dužan je najkasnije 7 (sedam) dana od ponovnog početka korišćenja nepokretnosti da o istom obavijesti vršioca komunalne djelatnosti kako bi se izvršila promjena obračuna komunalne usluge.

**Član 6**

Posebnim Pravilnikom koji će definisati Odbor direktora Društva, u skladu sa propisima koji regulišu finansijske i obligacione odnose, definisaće se način i uslovi za rješavanje pitanja odloženog izmirenja obaveza korisnika usluga, sa jasno definisanim dužničko-povjerilačkim i ugovornim obavezama između Društva i korisnika usluga.

**Član 7**

Društvo je obavezno po pravosnažnosti Odluke o istoj informisati korisnike usluga objavljivanjem sadržine Odluke na web-sajtu Društva, te korisnicima preko korisničkog servisa Društva obezbjediti uslove za elektronsko podnošenje zahtijeva, prigovora, promjena oko pitanja obračuna komunalne usluge i dr.

**Član 8**

Organ upravljanja Vršioca komunalnih usluga, zadržava pravo povećanja cijena komunalnih usluga prema korisnicima komunalnih usluga navedenih u ovoj Odluci u skladu sa procedurama definisanim zakonom i podzakonskim aktima uz saglasnost SO Nikšić, a nakon izvršene procjene uticaja i nastalih značajnih promjena elemenata za formiranje cijena usluga.

**Član 9**

Primjena novih cijena komunalnih usluga za ovu kategorije korisnika usluga, nakon stupanja na pravnu snagu ove Odluke, vršiće se u narednom mjesecu od dana donošenja akta o saglasnosti Skupštine opštine Nikšić.

**Član 10**

Stupanjem na pravnu snagu ove Odluke stavlja se van pravne snage :

- Glava I red.br. 1 i 2 Cjenovnika sakupljanja, odvoza i deponovanja komunalnog otpada broj 8 od 01.01.2009.godine.

**Član 11**

Odluka stupa na pravnu snagu danom objavljivanja Odluke o saglasnosti Skupštine opštine Nikšić u „ Službenom listu Crne Gore – opštinski propisi “.

Predsjednik Odbora direktora

Bogić Mićković

Prilozi :

- Obrazloženje obračuna cijene komunalne usluge upravljanja komunalnim otpadom, prilog 1;

- Obrazloženje pravnih osnova i razloga za donošenje Odluke, prilog 2;

Dostaviti:

- Opština Nikšić – služba Skupštine opštine

- Opština Nikšić – Predsjedniku Opštine

- Opština Nikšić – Sekretarijat za komunalne poslove i saobraćaj

- Odbor direktora – članovima

- Izvršnom direktoru

- a/a

Prilog 1 **Obrazloženje :**

Uredbom o bližim elementima i metodologiji za određivanje cijena komunalnih usluga (“Sl.list CG” br.055/20), propisani su bliži elementi i metodologija za određivanje cijena komunalnih usluga individualne komunalne potrošnje. Upravljanje komunalnim otpadom Zakonom o komunalnim djelatnostima definisano je kao komunalna djelatnost individualne komunalne potrošnje od opšteg ekonomskog interesa.

Metoda za određivanje cijene usluge upravljanja komunalnim otpadom po osnovu površine objekta korisnika usluge, određena je članom 6 stav 1 Uredbe, kao količnik procijenjenih godišnjih troškova upravljanja komunalnim otpadom i ukupne površine koji koriste korisnici usluga , pomnožen sa 12 mjeseci.

Procijenjeni godišnji troškovi za vršioca komunalne djelatnosti upravljanja komunalnim otpadom DOO “Komunalno” Nikšić po elementima definisanim Uredbom, iznose ukupno 1.266.435,00 eura (€).

Ukupna površina koju vršioc komunalne djelatnosti mjesečno fakturiše aktivnim korisnicima komunalnih usluga iznose ukupno 1.241.603 m2 .

Na osnovu navedenog tabela koja slijedi predstavlja obračun cijene po m2 stambene ili poslovne površine , objekta - nepokretnosti.

|  |
| --- |
| **Cijena usluga upravljanja komunalnim otpadom (C) :**  Procijenjeni godišnji troškovi  **1.266.435,00 €**  **C = ------------------------------------------------------ = 0,085 €/m2**  **1.241.603 m2 x 12 mj. = 14.899.236 m2**  Ukupna površina prostora x 12 mjeseci |

U skladu sa članom 4 Uredbe, cijenu komunalne usluge upravljanja komunalnim otpadom čine fiksni i varijabilni dio. U obračunatoj cijeni usluge po površini stambene ili poslovne površine od 0,085 €/m2 nakon obračuna po elementima iz člana 4 Uredbe isti iznose :

**Fiksni dio cijene 0,009 €/m2**

**Varijabilni dio cijene 0,076 €/m2**

**UKUPNO ................. 0,085 €/m2**

Prilog 2

**Obrazloženje pravnog osnova**

Pravni osnov za donošenje Odluke o utvrđivanju cijena komunalnih usluga koje pruža DOO „Komunalno“ Nikšić, kao vršilac komunalnih djelatnosti na području opštine Nikšić sadržan je u članu 54. Zakona o komunalnim djelatnostima („Sl. list Crne Gore“ br. 055/16, 074/16, 002/18, 066/19 i 140/22), Uredbi o bližim elementima i metodologiji za određivanje cijene komunalnih usluga („Sl.list Crne Gore“ br. 055/20), kao i na osnovu člana 26 stav 1 alineja 12 Statuta DOO „Komunalno“ Nikšić kojim je Odboru direktora Društva dato ovlašćenje da može u okviru zakona utvrđivati cijene.

**Razlozi za donošenje Odluke**

Odbor direktora na svojoj 25 redovnoj sjednici, održanoj dana 21.07.2023.godine, razmatrao je predlog Odluke o utvrđivanju cijena komunalnih usluga koje pruža DOO „Komunalno“ Nikšić, a koji je predložen od strane izvršnog direktora i službi Društva, kako bi se izradio cjenovnik komunalnih usluga, usklađen sa Zakonom o komunalnim djelatnostima i novim podzakonskim propisima, koji definišu bliže elemente i metodologiju određivanja cijena komunalnih usluga na području Crne Gore.

Od donošenja novog zakona kojim se regulišu komunalne djelatnostim do donošenja podzakonskog akta u 2020. godini, koji bliže određuje problematiku cijenovne politike, proteklo je više godina i realno nisu bili stvoreni uslovi za izradu novog cjenovnika komunalnih usluga u Društvu.

Važno je napomenuti da je važeći cjenovnik komunalnih usluga donešen još 2009. godine, odnosno prije 13 godina.

Na osnovu istog, a uvažavajući posebno procjene značajnog povećanja troškova poslovanja u proteklih 13 godina, smatramo da su stvoreni svi neophodni uslovi za donošenje novog cjenovnika komunalnih usluga individualne komunalne potrošnje za fizička lica.

Cjenovnik usluga za pravna lica nije mogao biti razmatran niti utvrđen i postojeće cijene usluga ostaju na snazi po važećem cjenovniku. Ovo iz razloga jer je potrebno da se donesu izmjene i dopune Uredbe o bližim elementima i metodologiji za određivanje cijene komunalnih usluga od strane Vlade Crne Gore uslijed donošenja Odluke Ustavnog suda Crne Gore U-II br.67/21 i 14/22 od 28.07.2022.g. („Sl.list Crne Gore“ br. 117/22 od 19.10.2022.g.) kojom su ukinute pojedine odredbe Uredbe u dijelu propisivanja korektivnog faktora za obračun usluga pravnim licima.

Društvo je sa osnivačem Opštinom Nikšić u 2022. godini u skladu sa članom 21 Zakona o komunalnim djelatnostima, potpisalo Ugovor o povjeravanju obavljanja komunalnih djelatnosti i korišćenju komunalne infrastrukture u svojini opštine Nikšić, čime su precizno definisane komunalne djelatnosti koje je Opština Nikšić povjerila Društvu na period od 6 (šest) godina, gdje je u stavu 2 člana 6 Ugovora definisana obaveza Društva da u zakonskom roku dostavi predlog cijena komunalnih usluga.

Kako je Odlukama Ustavnog Suda Crne Gore, u više opština Crne Gore, došlo do stavljanja van pravne snage postojećih cjenovnika komunalnih usluga koje nisu usklađene sa zakonskim i podzakonskim aktima, a uvažavajući činjenicu da postojeći cjenovnik Društva nije usklađen sa zakonom i podzakonskim aktima, Odbor direktora je ocijenio da je nastala zakonska obaveza organa upravljanja da se donese nova Odluka o utvrđivanju cijena komunalnih usluga.

Razloge za usvajanje Odluke Odbor direktora, je našao i u članu 54 Zakona o komunalnim djelatnostima, kojim je propisano da cijenu komunalne usluge utvrđuje vršilac komunalne djelatnosti po prethodno pribavljenoj saglasnosti skupštine jedinice lokalne samouprave. Kako je u skladu sa članom 25 stav 2 Odluke o komunalnom uređenju opštine Nikšić i navedenom Uredbom kao podzakonskim aktom, određen osnov za određivanje, način određivanja usluge cijene usluge upravljanja komunalnim otpadom na osnovu površine objekta korisnika usluge, kao i drugih komunalnih usluga individualne komunalne potrošnje, stekli su se uslovi za određivanje cijena komunalnih usluga.

Kao organ upravljanja prihvatili smo predlog menadžmenta i izvršnih organa Društva da ukupne cijene komunalnih usluga upravljanja komunalnim otpadom za fizička lica moraju značanije uvećati u odnosu na postojeću. Donošenjem ove Odluke uz uvažavanje ukupnih procijenjenih troškova u poslovanju kao i značajnog rasta troškova poslovanja u periodu 2009. – 2023. godina, kao i potrebe finansijske održivosti poslovanja, Odbor direktora se vodio stavom da promjene cjenovne politike u periodu kada donosimo Odluku ne mogu imati potpunu tržišnu vrijednost odnosno valorizaciju i ne smiju imati značajno negativne i štetne posljedice po opšti ekonomski interes građana u Opštini Nikšić u ovoj i narednoj godini.

Ugovorom o povjeravanju obavljanja komunalnih djelatnosti i korišćenja komunalne infrastrukture i drugih sredstava u svojini Opštine Nikšić, sklopljenim između Opštine Nikšić i DOO „Komunalno“ Nikšić u 2022 godini, koji je obavezan po članu 21 i 74 Zakona o komunalnim djelatnostima, povjereno je obavljanje komunalnih djelatnosti ovom Društvu, a u skladu sa članom 6 Ugovora, definisana je obaveza vršioca komunalne djelatnosti za izradu cjenovnika usluga.

Navedenim ugovorom DOO „Komunalno“ Nikšić, povjerene su sledeće komunalne djelatnosti:

* Upravljanje komunalnim otpadom, kao djelatnost individualne komunalne potrošnje, od opšteg ekonomskog interesa ;
* Uređenje i održavanje javnih površina, kao djelatnost zajedničke komunalne potrošnje;
* Održavanje pijaca, kao djelatnost individualne komunalne potrošnje;
* Održavanje javnih prostora za parkiranje na kojima se ne vrši naplata usluge parkiranja, kao djelatnost zajedničke komunalne potrošnje;
* Održavanje javne rasvjete, kao djelatnost zajedničke komunalne potrošnje;
* Održavanje javnih grobalja, kapela i krematorijuma i spaljivanje, kao djelatnost individualne komunalne potrošnje;
* Održavanje opštinskih puteva i biciklističkih staza, kao djelatnost zajedničke komunalne potrošnje;
* Održavanje korita vodotokova od lokalnog značaja, kao djelatnost zajedničke komunalne potrošnje;
* Održavanje javnih toaleta, kao djelatnost zajedničke komunalne potrošnje;
* Zbrinjavanje napuštenih i izgubljenih životinja (kućnih ljubimaca) i održavanje skloništa za njihovo zbrinjavanje, kao djelatnost zajedničke komunalne potrošnje.

Uzimajući u vidu obim povjerenih poslova, predloženi cjenovnik usluga individualne komunalne potrošnje, kao i projektovani prihod po predloženim cijenama usluga, uz mjere poboljšanja stepena naplate usluga individualne i zajedničke komunalne potrošnje, provjeru stanja i proširenje obuhvata pružanja komunalnih usluga, omogućavaju Društvu finansijsku stabilnost, kontinuitet obavljanja povjerenih komunalnih djelatnosti i održivost poslovanja.

Usvajanjem navedenih cijena usluga obezbjeđuje se potreban obim i kvalitet u obavljanju povjerenih usluga, kao i finansiranje neophodnih troškova poslovanja a posebno aktivnosti tekućeg održavanja i investicionog ulaganja u narednom periodu, usmjerenih u poboljšanje uslova i kvaliteta funkcionisanja sistema upravljanja komunalnim otpadom i drugih povjerenih komunalnih djelatnosti u skladu sa zakonskim propisima i propisima jedinice lokalne samouprave.